ชุมชน

### จุดประสงค์

1. เพื่อทดแทนรัฐ โดยขั้นท้ายสุดแล้ว เมื่อทุกคนอยู่ในชุมชนแล้ว ก็ไม่จำเป็นต้องมีรัฐอีกต่อไป การโกงกินจึงถูกกำจัด เพราะหน้าที่ต่างๆในชุมชนนั้น ตรวจสอบได้ วิจารณ์ได้ ถอดถอนได้
2. เพื่อการแก้ปัญหาอย่างมีประสิทธิภาพโดยร่วมมือร่วมใจ ไม่ต้องทะเลาะกันอย่างในระบบผู้แทนเลย
3. เพื่อดึงศักยภาพมนุษย์มาใช้ให้มากที่สุด ให้เสรีภาพสูงสุด ทุกคนเป็นคนโดยเท่าเทียม

### การรับสมาชิกเข้าชุมชน

สมาชิกชุมชนนั้นไม่จำเป็นต้องอยู่ในหมู่บ้านเดียวกัน แต่จะอยู่ใกล้กันก็ย่อมดีกว่าด้วยเหตุผลด้านสิ่งแวดล้อม ในหนึ่งท้องที่มีได้หลายชุมชน แต่ละชุมชนมีข้อตกลงแตกต่างกัน  จะไม่มีใครมีอำนาจเหนือกว่าสมาชิกอื่น การตัดสินใจของชุมชนมาจากการตัดสินใจของทุกคน มิใช่จากคนกลุ่ม ใดกลุ่มหนึ่ง จะไม่มี “ผู้นำ” มีแต่ผู้ประสานงาน

การเข้าร่วมและออกจากชุมชนจะทำได้โดยอิสระ

มีเงื่อนไขเพียงอย่างเดียว คือ ต้องกำจัดระบบชนชั้นในที่ทำงานของตนเสียก่อน คือผลกำไรจะถูกรวบเข้าชุมชน ทุกคนเป็นแรงงาน ไม่มีใครเจ้าของกำไรแต่เพียงผู้เดียว และรายได้ของแรงงานจะตัดสินตามผลงาน มิใช่ตามใจคนข้างบน มิใช่ตามตำแหน่ง แรงงานพึงเรียกร้องสิ่งที่ดีกว่า และนัดหยุดงาน

อาชีพบริหารนั้นยังคงให้มีอยู่ได้ แต่ต้องไม่มีอำนาจมากเกินคนอื่น และกำหนดรายได้ตามความหนักของงานที่ทำงาน โดยให้อัตรารายได้สูงสุดไม่เกิน ๒ เท่าของอัตรารายได้ต่ำสุด

ทำอย่างนี้จะสามรถกำจัดระบบชนชั้นได้โดยไม่สูญเสียกำลังการผลิตเลย ซ้ำยังเพิ่มแรงจูงใจจากบรรดาแรงงาน คนที่ทำงานหนักกว่าก็ได้ค่าตอบแทนมากกว่า

บรรดาเกษตรกรถือเป็นอาชีพสำคัญเพราะเป็นผู้ผลิตอาหาร เพียงต้องผลิตอาหารมากกว่าที่คนในชุมชนต้องการบริโภคนำแจกจ่ายให้ทุกคน ส่วนที่เหลือยังขายได้โดยอิสระ กำไรจากการขายนั้นต้องรวมกองกลางหรือ ให้คนในชุมชนตกลงร่วมกัน

อาชีพข้าราชการย่อมเข้าร่วมได้โดยง่าย เพราะเนื้อแท้เป็นอาชีพบริการประชาชน เมื่อรัฐถูกทำลายไปแล้ว(ไม่ใช่ในเร็วๆนี้แน่ๆ)ก็บริการเพียงในชุมชน ที่เหลือทำเป็นจิตอาสาก็ได้

## ประชาสวัสดิการ

เพื่อให้สามัญชนไม่ต้องพึ่งพารัฐ ประชาสวัสดิการจึงมีขึ้น โดยทุกคนได้ส่วนแบ่งจากผลผลิตของทุกคน เช่นชาวนาปลูกข้าวได้ก็นำข้าวส่วนหนึ่งมาแบ่งให้ทุกคนในชุมชน

ในชุมชนจะไม่มีการใช้เงินตราเลย ใครต้องการอะไรก็เอาจากชุมชนได้เลยโดยไม่เกินปริมาณที่ตกลงกันไว้ คนในชุมชนยังคงค้าขายกับคนนอกชุมชนได้อยู่ตามปกติ

รัฐยังมีการเก็บภาษีเพื่อใช้จ่ายในโครงการใหญ่ที่เป็นประโยชน์ต่อประชาชน ชุมชนจะหาเงินมาทำโครงการใหญ่อย่างไร

ชุมชนรวบรวมเงินจากสมาชิกโดยตกลงกันไว้ก่อน อาจจะร่วมมือกับชุมชนอื่นก็ได้ อย่างนี้ชุมชนก็จะทำหน้าที่เป็นรัฐ แตกต่างก็เพียงว่ารัฐฉ้อฉลแต่ชุมชนโปร่งใสเท่านั้น

อีกอย่างหนึ่ง นี่เป็นโอกาสอันดีที่ผู้ต่อต้านรัฐบาล ได้ร่วมช่วยเหลือชุมชน ทั้งทางเงินทุน ทางแรงกาย ดีกว่าไปชุมนุมแทบตายก็ไม่มีใครได้ประโยชน์อะไร สู้เอาแรงเอาเงินไปสนับสนุนการปฏิเสธอำนาจรัฐโดยการจัดตั้งชุมชนเสียดีกว่า ตำรวจก็จับไม่ได้ เพราะไม่ได้ทำผิดกฎหมายใดเลย

## สภาแก้ปัญหา

ปัญหาของสมาชิกในชุมชน คือปัญหาของชุมชน และปัญหาของชุมชน ก็เป็นปัญหาของสมาชิกทุกคน  ทุกคนย่อมมีส่วนร่วมในการรายงานปัญหา เสนอแนวทางแก้ไขปัญหา และลงมือแก้ไข เมื่อประสบความสำเร็จ ชุมชนอื่นจะได้นำไปปรับใช้ โดย๑ชุมชนมี๑สภาแก้ปัญหา อันเป็นสภาประชาชน ทุกคนเป็นสมาชิกสภา ดังนั้นในชุมชนไม่ควรมีสมาชิกมากเกินไป โดยสภาตัดสินใจตามหลัก ๓ เสา ๑ หลังคา

### กระบวนการคร่าวๆ

1. ให้ทำเป็นเหมือนกล่องรวบรวมปัญหาต่างๆที่สมาชิกรายงานมาพร้อมหลักฐา
2. เปิดโอกาสให้สมาชิกเสนอวิธีการแก้ปัญหา
3. ลงคะแนนเลือกวิธีที่จะแก้ และลงมือปฏิบัติตามแนวทางแก้ปัญหานั้น
4. ประเมินผล แก้ปัญหาได้จริงไหม

## ครอบครัว

การที่ใครจะมีลูกได้นั้นต้องได้ความเห็นชอบและแนวทางปฏิบัติที่ชัดเจนจากชุมชนเสียก่อน เพราะหากมีลูกเมื่อไม่พร้อม ผลเสียจะเกิดกับทั้งตัวเด็กและชุมชน

ให้ถือเอาว่าทุกคนในชุมชนเป็นครอบครัวเดียวกัน มีความรับผิดชอบร่วมกันต่อเด็ก จะทิ้งเด็กให้อยู่ใต้อำนาจเผด็จการอันใดอันหนึ่ง(เช่นถูกควบคุมโดยพ่อแม่)มิได้ พึงตรวจสอบคุณภาพชีวิตของเด็กเสมอ

## การศึกษา

ระบบสังคมใดก็ตามหากคนในสังคมไม่เข้าใจในระบบนั้น หรือไม่เตรียมความพร้อมสู่การเป็น พลเมืองในระบบนั้น ย่อมเกิดปัญหาเสมอ เพราะสังคมมนุษย์นั้นซับซ้อน การศึกษาจึงต้องมีขึ้น เพื่อให้เยาวชนได้เข้าใจในสังคมที่เขาอยู่ และเป็นกำลังสำคัญในการพัฒนาสังคมต่อไป

โดยให้เด็กศึกษาจากชุมชนจริง ไม่ต้องศึกษาในสิ่งที่ไม่ได้ใช้ เว้นแต่สมัครใจเอง ทั้งนี้มิได้กำหนดตายตัว ให้ตกลงกันในชุมชน

### หลักสูตรการศึกษา

วิชาแกน

* ตรรกศาสตร์
* การแก้ปัญหา
* รู้จักตนเอง
* โครงสร้างสังคม
* พัฒนาการของสังคม

สิ่งใดไม่จำเป็นก็ไม่ต้องเรียน แค่ให้รู้ว่ามีอยู่และเปิดให้ศึกษาเพิ่มเติมโดยสมัครใจ

กีฬาและศิลปะ ให้ศึกษาในเวลาว่าง

ควรเรียนวันละน้อยกว่า๕ชั่วโมง

 ๘-๑๔ ปี
 ๑๕-๒๐ ปี

## เครือข่ายประชาชน

เป็นการรวมตัวของประชาชนที่มีความสนใจคล้ายกัน หรือมีงานอดิเรกคล้ายกัน โดยไม่ต้องอยู่ในชุมชนเดียวกัน ให้ทุกคนได้มีสังคมที่ยอมรับ ไม่รู้สึกโดดเดี่ยว ไม่ถูกตัดขาดจากโลกภายนอก ไม่ดูถูกเหยียดหยามชุมชนอื่น

หากความสนใจเป็นเรื่องการเมือง ก็ทำหน้าที่คล้ายพรรคการเมืองที่ไม่ผูกกับกฎหมาย อาจชี้นำให้ชุมชนต่างๆ ทำงานด้วยกัน แต่ไม่อาจบังคับได้